4 000 plunder glo Rustenburg-winkelsentrumRustenburg. Foto: SunCity.hotel.co.za Kapt. Thulani Ngubane, ŉ polisiewoordvoerder, het Dinsdag aan Maroela Media bevestig die groep mense het Sondagaand om middernag by die winkelsentrum, langs Impala Platinum (Implats) se skag-9, bymekaar gedrom nadat die saal aan die brand gesteek is. Ngubane het gesê vier verdagtes verskyn Dinsdag in die hof in verband met die voorval. Skade by die winkelsentrum is nog nie bereken nie. Dit is nog nie bekend wie die plunderaars is nie, maar daar is ŉ sterk vermoede dat die voorval met die voortslepende Amcu-staking verband hou. Nagenoeg 80 000 Amcu-lede staak al vir langer as drie maande by Lonmin, Implats, en Anglo American Platinum (Amplats) en is sedertdien nie lone of salarisse betaal nie. Hulle eis ŉ intreevlaksalaris van R12 500. Maroela Media het vroeër berig dat Fikile Mbalula, minister van sport, Sondag ŉ verkiesingsveldtog by Vryheidspark skielik moes verlaat toe Amcu-lede gewelddadig geraak het. Mbalula het glo na die tyd gesê die ANC sal nie deur wetteloosheid geïntimideer word nie.